Student wat glo petrolbom gooi, hoor oor borgtogBetogings by die Kaapse Skiereiland Universiteit van Tegnologie. Foto: SAPD Byron Dick (26) het in die Belville-distrikshof voor landdros Ronald Rickerts verskyn op aanklagte van poging tot moord, brandstigting, openbare geweld en die oortreding van ŉ hofbevel. Hy het glo die kampussekuriteit se kantoor met ŉ petrolbom aan die brand gesteek en toe twee veiligheidswagte in die kantoor toegesluit. Die wagte kon betyds uit die brandende kantoor gered word en is na ŉ hospitaal gehaas. Een van die wagte is volgens berigte in ŉ kritieke toestand. Dick het aan die hof gesê hy het net R1 500 en sy regsverteenwoordiger, Carlos Langeveldt, het aan die hof gesê Dick se ouers moes al die pad van Johannesburg af kom om die saak by te woon en kan nie meer as R1 500 borgtog bekostig nie. Volgens Langeveldt is Dick se pa onlangs afgelê en moet die gesin nou op die ma se salaris van R4 000 per maand oorleef. Hy het gesê Dick se ouers moet nog terugkeer Johannesburg toe en het die hof daaraan herinner die doel van borgtog is om te verseker die beskuldigde woon die verhoor by en nie om die beskuldigde te straf nie. Die landdros het egter gesê die erns van die aanklagte moet in ag geneem word. Volgens Rickerts word die aanklagte as skedule 5-aanklagte geklassifiseer, wat ŉ onus op Dick plaas om die hof te oortuig dit is in die belang van geregtigheid dat hy op borgtog vrygelaat word. Die staatsaanklaer, adv. Stefans Venter, het gesê die staat staan nie Dick se borgtogaansoek teen nie, aangesien hy geen vorige veroordelings, uitstaande lasbriewe vir inhegtenisneming of hangende strafregtelike sake teen hom het nie. Rickerts het borgtog van R3 000 toegestaan, dieselfde bedrag wat Woensdag gestel is vir die 12 studente wat van openbare geweld aangekla word. Volgens Rickerts is daar geen rede waarom Dick se borgtoggeld minder moet wees as die ander studente s’n nie. Rickerts het aan Dick gesê as ŉ student aansoek doen vir tersiêre onderrig, beteken dit die student is intelligent en deel van die room van die jeug. “So iemand kan besluit wat is reg en wat is verkeerd,” het hy gesê. Hy het gesê die hof se breër plig is om seker te maak iemand wat nie die land se vryheid en demokrasie respekteer nie, begaan nie gruwelike oortredings nie. “As dit die pad is wat hierdie mense kies om te volg, is dit hierdie hof se plig om seker te maak ons nalatenskap word nie vernietig nie,” het hy gesê. “Vryheid word verkry deur onderwys en nie deur die vernietiging van eiendom nie. As hierdie mense wil eiendom vernietig, moet die howe dit onmiddellik stopsit.” Dick se borgtogvoorwaardes behels onder meer dat hy nie die Wes-Kaap mag verlaat sonder die toestemming van die ondersoekbeampte nie. “Dit beteken as jy in Johannesburg by jou ouers wil gaan kuier, moet jy eers toestemming vra. Jy gaan nie soontoe en vra dan toestemming nie,” het Rickerts gesê. Hy het Dick ook gewaarsku sy borg sal teruggetrek word indien hy enige van sy borgtogvoorwaardes oortree, hy sal weer in hegtenis geneem word en “geen hof in hierdie land sal weer borgtog aan hom toestaan nie”.